આમ પ્રશંસા કરતાં-કરતાં બુદ્ધિપૂર્વક છતાં જરાયે ઉશ્કેરાયા વિના એણે સાબિત કરી દીધું કે પ્રામાણિક માણસ પ્રામાણિકપણે પણ ક્યારેક ખોટું કરી બેસે. પ્રજાએ સમજવું જોઈએ. એન્ટનીનું વ્યાખ્યાન પૂરું થયું અને આખો લોકમત બ્રુટસની વિરુદ્ધમાં થઈ ગયો. એ જ રીતે મહાભારતમાં જન્મેજયના સર્પસત્રમાં આસ્તિક આવે છે તે જન્મેજયની પ્રશંસા જ કરે છે. તેનો યજ્ઞ હરિશ્ચન્દ્ર અને યુધિષ્ઠિરે કરેલા યજ્ઞ કરતાં પણ ચડિયાતો છે વગેરે કીધા પછી બરાબર યોગ્ય સમય આવ્યો ત્યારે વરદાન માગતાં કીધું કે ‘આ સર્પસત્ર બંધ કરો.’ તો મિત્રો, આ આત્મબળ અને તપથી અન્યાયને પ્રગટ કરવાની કે રોકવાની શક્તિ જેનામાં છે, પછી તે કૃષ્ણ હોય, બુદ્ધ હોય, આસ્તિક હોય કે ગાંધી હોય. તેમની ગરિમાને વંદન કરીને હું વિરમું છું.